钦定古今图书集成/方舆汇编/边裔典/第042卷 > 大轸国
## 钦定古今图书集成/方舆汇编/边裔典/第042卷 > 大轸国

元和八年，大轸国贡重明枕、神锦衾、碧麦、紫米。云其
国在海东南三万里，当轸宿之位，故曰大轸国。《经》“合
丘禺槁之山”，重明枕长一尺二寸，高六寸，洁白逾于
水精，中有楼台之状，四方有十道士，持香执简，循环
无已，谓之行道真人。其楼台瓦木丹青，真人衣服簪
帔，无不悉具，通莹如水睹物。神锦衾，水蚕丝所织也，
方二丈，厚一寸，其上龙文凤彩，殆非人工。其国以五
色彩石甃池塘，采大柘叶饲蚕于池中。始生如蚊睫，
游泳其间，及老可五六寸。池中有挺荷，虽惊风疾吹，
不能倾动，大者可阔三四尺。而蚕经十五月即跳入
荷中，以成其茧，形如斗，自然五色。国人缲之以织神
锦，亦谓之灵泉丝。上始览锦衾与嫔御，大笑曰：“此不
足以为婴儿绷褯，曷能为我被耶？”使者曰：“此锦之丝，
水蚕也。得水则舒，水火相反，遇火则缩。”遂于上前令
四官张之。以水一喷即方二丈，五色焕烂，逾于向时。
上乃叹曰：“本乎天者亲上，本乎地者亲下，不亦然哉！”
顷即令以火逼之，须臾如故。上益异之。翌日，出示术
士田元佐、李元戢焉。“碧麦，大于中华之麦，粒表里皆
碧，香气如粳米，食之体轻，久则可以御风。紫米有类
苣蕂，炊一升得饭一斗，食之令人髭发缜黑，颜色不
老，久则后天不死。”上因中元日荐于元元皇帝，故当
时道士有得食者。